রেখা মুখ্যমন্ত্রী হতেই যা বললেন কেজরিওয়াল, সাথ দিলেন অতিশীও

নয়াদিল্লি: দিল্লি বিধানসভা (Delhi Assemble Election 2025) নির্বাচনে বিজেপির (BJP) কাছে গো হারান হেরেছে আপ (AAP)। মসনদ দখল করেছে বিজেপি। দীর্ঘ ২৭ বছর পর দিল্লিতে সরকার তৈরি করেছে বিজেপি। আর মুখ্যমন্ত্রী হলেন বিজেপি নেত্রী রেখা গুপ্তা (Rekha Gupta)। আজ শপথগ্রহণ অনুষ্ঠানের মধ্য দিয়ে দিল্লির রাজত্বপাঠ তুলে নিলেন রেখা।

রেখার আগে দিল্লির মসনদে ছিলেন আপের অরবিন্দ কেজরিওয়াল (Kejriwal) ও অতিশী মারলেনা (Atishi Marlena) । আজ রেখা গুপ্তা মুখ্যমন্ত্রীর পদে অভিষেক হতেই দিল্লিবাসীর জন্য যেকোনও প্রয়োজনে তাঁকে সাহায্যের বার্তা দিয়েছেন কেজরিওয়াল ও অতিশী। সোশ্যাল মাধ্যমে কেজরিওয়াল লিখেছেন, ‘আশা করব দিল্লির মানুষকে যে প্রতিশ্রুতি দেওয়া হবে তা পূরণ করবেন রেখা গুপ্তা। দিল্লির উন্নয়নে যা সাহায্য দরকার তা আমাদের তরফ থেকে তাঁকে করা হবে।”

আরও পড়ুন: ‘শিশমহল হবে মিউজিয়াম’, প্রধানমন্ত্রীর সব প্রতিশ্রুতি পূরণ করব, ঘোষণা রেখার

কেজরিওয়ালের পাশাপাশি অতিশীও একই বার্তা দিয়েছেন দিল্লির নয়া নির্বাচিত মুখ্যমন্ত্রীকে।

অতিশী বলেছেন, রেখা গুপ্তাকে দিল্লির মুখ্যমন্ত্রীর পদে বসার জন্য অনেক অনেক শুভেচ্ছা ও অভিনন্দন। তিনি দিল্লির চতুর্থ মুখ্যমন্ত্রী হলেন। দেশে যেভাবে মহিলাদের উত্থান হচ্ছে, দেখে ভালো লাগে। রাজনীতিতে মহিলাদের অনেক বেশি অগ্রাধিকার দেওয়া হচ্ছে, দায়িত্ব দেওয়া হচ্ছে, এটা খুবই ভালো ব্যাপার। এতদিন দেশের মধ্যে শুধু পশ্চিমবঙ্গেই একমাত্র মহিলা মুখ্যমন্ত্রী রয়েছেন। এখন দিল্লিও আরও একজন মহিলা মুখ্যমন্ত্রী পেল।”

আপ নেত্রীর আরও বক্তব্য, দিল্লিবাসীর উন্নয়নে রেখা গুপ্তার যদি আম আদমি পার্টির কোনও সমর্থন প্রয়োজন হয়, তাহলেও অবশ্যই সাহায্য করব। দিল্লিবাসীকে বিজেপি যে প্রতিশ্রুতি দিয়েছেন, আশাকরি নয়া মুখ্যমন্ত্রী সেটি পূরণ করবেন।